
INTERVIURI 


De vorbă cu Ciprian Andrei lon 


Andra Apostu 


Prima dată când l-am cunoscut pe Ciprian Andrei lon a 
fost cu ocazia unei prelegeri iar în urma acesteia am fost 
curioasă și i-am căutat şi muzica. Am descoperit un compozitor 
în varii ipostaze muzicale, stilistice dar mereu sincer, deschis, 
actual. Modul în care domnia sa este ancorat în viața 
academică universitară dar și preuniversitară este, iarăși, un 
mare avantaj pentru tinerii muzicieni care îl cunosc; deseori 
apar prăpăstii mari între liceu și universitatea de muzică și este 
esenţial pentru viitorul muzicii româneşti să existe profesioniști, 
oameni care crează punți pentru a rezolva aceste probleme mai 
puțin văzute dar extrem de importante. 

A.A.: Stimate domnule Ciprian lon, sunteţi deopotrivă 
compozitor, dirijor, profesor, considerați importantă această 
plasare în mai multe ipostaze pentru un artist al secolului XXI? 

C.l.: Această separare a muzicianului în mai multe 
„caste” s-a produs puţin mai târziu în istoria muzicii. Dacă 
privim înapoi, toți marii muzicieni făceau și altceva în afară de a 
compune, mai toți erau instrumentiști foarte buni (sunt foarte 
rare cazurile în care afirmaţia aceasta nu e valabilă, poate doar 
Berlioz din ce știu eu...). Părerea mea este că un compozitor 
trebuie să fie și practician, pentru că acest lucru aduce ușurință 
și un soi de a concepe lucrurile într-o manieră firească. 
Observati cum muzica compozitorilor „practicieni” curge altfel? 

A.A.: E adevărat că foarte mulţi compozitori buni sunt și 
interpreţi foarte buni. 

C.I.: Sigur, să îl asculţi pe Dan Dediu într-un concert sau 
pe Adrian lorgulescu improvizând la pian... chiar sunt o minune. 
Separarea, deci, între aceste ipostaze este oarecum artificială 
pentru că ele sunt, de fapt, complementare. Așadar e bine, fără 
să doresc a afirma vreun adevăr absolut, să fie compozitorul și 
interpret, practician cum am mai spus. Și oricum, compoziţia la 
început e un proces mimetic, mai apoi intră în joc mai multe 
elemente: experienţa, cultura muzicală, etc. 

A.A.: Cultura muzicală e foarte importantă, la fel și 
experiența, experienţele. Dar ce se întâmplă cu inspiraţia, 
deseori considerată ca fiind ceva absolut și exclusiv de origine 
Divină, ce părere aveţi? 

C.l.: Să știți că există anumite lucruri pe care le 
conștientizezi după ce le-ai compus dar nu e nimic 
transcendental — deși eu sunt o persoană spirituală, 
credincioasă. Lucrurile sunt destul de clare. Atunci când lucrezi 
cu anumite motive foarte mult, că de fapt asta e compoziţia — o 
construcție, o arhitectură sonoră pe baza unor motive — ele 
sigur că undeva, în mintea ta se imprimă. De foarte multe ori 
realizezi, odată lucrarea finalizată, că motivul X a mai fost 
folosit de tine și în alte lucrări, evident nu întotdeauna voit. 

lar inspirația? Există, sigur, dar la nivel (cred eu) de 
„motiv”, aici este esenţa. Mai departe, cum lucrez eu cu acel 
motiv pentru a obţine o lucrare validă, bună, ţine de muncă. Ar 
mai fi un aspect al inspiraţiei însă la alt nivel - mă gândesc la 
felul în care lucrezi acel motiv, felul în care îl distribui la diferite 

instrumente, felul în care îl aduci în diferite forme, asta e tot o 
chestiune de inspiraţie pentru că acea construcţie în sine nu e o 
formulă matematică ci o sumă de posibilităţi din care alegi. Ori 
tocmai această alegere ţine și ea de inspiraţie (nu exclusiv!). 
Lucrurile se îmbină cumva dar inspiraţia e puţină iar munca e 
multă. 

A.A.: V-aţi mărturisit deseori recunoștința pentru 
colaborarea cu compozitorul Viorel Munteanu. Cum a fost 
perioada petrecută alături de domnia sa? Ce momente 
importante, revelatoare, ați împărtășit din punct de vedere 
artistic? 

C.l.: Nu e niciun secret că sunt discipolul domnului 
profesor Viorel Munteanu. Practic, când părinţii mei au 
conștientizat că eu am o aplecare pentru compoziţie — și asta 
se întâmpla prin clasa a VIll-a — am mers direct la dumnealui. 
Deci domnul Viorel Munteanu mi-a fost alături din gimnaziu 
până... de curând. In luna iulie mi-a fost alături în comisia 
examenului meu pentru gradul de profesor, ultimul pas pe care 
l-am avut de trecut în cariera universitară. A fost lângă mine 
atât din punct de vedere uman cât și ca mentor profesional — a 
vrut să îmi arate atât de multe și eu am prins cât am putut 
pentru că am fost și eu un spirit rebel (în limite normale). Nici nu 
știu ce aș putea să vă împărtășesc întâi, nu aș ști ce să aleg, 
între mine și domnia sa e mult, mult mai mult decât o relaţie 
între profesor și discipol. 

A.A.: Spuneaţi că părinţii v-au îndrumat către domnul 
Viorel Munteanu încă din clasa a VII-a. Cum se ghidează un 
copil de gimnaziu pentru a fi compozitor? Sunt noţiuni care 
depășesc uneori puterea de înțelegere, cultura, experienţa 
muzicală, cum se lucrează cu aceste lipsuri? 

C.l.: Și mie mi se întâmplă asta acum, îndrum copii 
exact cum a făcut și domnul Munteanu cu mine. Să știți că nu e 
atât de greu cum pare. Ei au foarte mult timp la dispoziţie iar 
lucrurile se pot face cu multă liniște și cu mult calm, fără să sari 
nicio etapă, iar liniștea asta are ca rezultat lucruri foarte bine 
sedimentate. Cum faci? Un copil în clasa a VIll-a nu are noţiuni 
de armonie, de contrapunct... dar are ceva esenţial, dorința de 
a crea. Primul lucru pe care îl faci este să îl încurajezi să 
compună, e prima luptă pe care trebuie să o duci pentru că 
sistemul nostru de învățământ încurajează mimetismul nu 

creativitatea: spui poezii pe de rost, înveţi comentarii, faci 
solfegii nenumărate dar nu ești încurajat să compui tu un 
solfegiu sau un fragment muzical (foarte rare sunt excepţiile). 
Ori în acest sistem în care creativitatea este descurajată, tu îi 
spui copilului că face un lucru minunat atunci când creează. 
Pentru că prima lor întrebare este, „am făcut greșit?” Nu ai 
greșit nimic, greșit în raport cu ce? Sigur că după ce începe să 
aprofundeze disciplinele de scriitură — lucruri care se întâmplă 
în ani — să cunoască tehnică, limbaje, toate se așază ca mai 
apoi să poată fi aplicate. Incă un aspect important în 
îndrumarea unui copil pentru compoziţie și nu numai, el trebuie 
încurajat să asculte muzică și pentru că nu e vorba doar de 
plăcerea de a asculta, trebuie să facă asta cu partitura în faţă. 
Și mai e ceva foarte important, trebuie să îi fie cunoscută 
muzica secolului XX. Foarte puţin se pune accent pe această 
muzică în învăţământul preuniversitar. Acolo intrăm într-o zonă 
pe care copiii o digeră greu dar secretul e să știi să alegi 
lucrările cu care să începi. In momentul în care nu îi place și îi 
dispare pasiunea, ai pierdut un viitor compozitor. 

A.A.: Pentru cercetarea științifică doctorală aţi ales 
sonata poem ca gen reprezentativ pentru dvs. la acel moment. 
De ce această alegere? 

C.l.: Studiile doctorale au venit în continuarea unor 
încercări de ale mele din timpul studiilor de licenţă legate de 
aprofundarea genului de sonată poem, chiar lucrarea de licenţă 
este o sonată poem, un Poem pentru pian și orchestră cu care 
chiar am avut ceva succes la momentul acela, am mers în 
turnee cu lucrarea, eu ca solist alături de Filarmonica din 
Botoșani. Ideea este că am simţit că nu am terminat de cercetat 
și de compus în acest gen în timpul studiilor de licență. 
Rămăsese un lucru bine făcut dar care merita perfecționat și, 
mai mult de atât, îmi doream mult să îmi conturez și o oarecare 
cultură legată de principalele capodopere compuse în acest 
gen în secolul XX. Apoi, meșteșugul scriiturii ţi-l faci în timp iar 
mie cei cinci ani din timpul studiilor de licență nu mi-au fost 
suficienţi; nu puteai scrie numai sonate poem că trebuia să 
parcurgi multe genuri, limbaje... Practic acest poem de la 
licență, mi-a deschis apetitul și curiozitatea de a merge mai 
departe în cercetare și nu numai, ci și în scriitură, în creaţia 
proprie pentru genul de sonată poem. 

A.A.: Aţi compus pentru pian şi nu numai. Dar nu pot să 
nu observ ponderea generoasă a acestui instrument în 
compozițiile dvs. 

C.I.: Poate pentru că stăpânesc foarte bine instrumentul 
acesta... la pian mă exprim ceva mai ușor decât la celelalte 
instrumente. 

A.A.: Am sesizat lirism în Concertul pentru pian pe care 
l-aţi compus, dar și preferința pentru un discurs coerent din 
punct de vedere melodic. Vă place melodia? Acum, în această 
perioadă în care compozitorii se regăsesc în multiple ipostaze 
de organizare sonoră? 

C.I.: Sigur că îmi place melodia! Și vorbind și cu colegii 
din generația mea am realizat că noi nu ne asemănăm deloc în 
creaţie. Nu suntem doi la fel și tocmai libertatea aceasta ne-a 
dat ocazia să fim diferiţi. Intr-adevăr suntem într-o perioadă în 
care fiecare se poate exprima așa cum își dorește și ne putem 
aprecia unul pe celălalt așa cum dorim. Nu ne constrângem 
unul pe celălalt să scriem într-un anume stil, nu e niciunul 
„Superior” pentru că scrie mai avangardist sau pentru că e 
melodist. Noi ne simţim fiecare bine în pielea lui și încercăm să 
ne exprimăm liber. Să știți că suntem destul de cameleonici din 
punct de vedere stilistic — de pildă, că spuneaţi că aţi ascultat 
concertul pentru pian, păi acolo se regăsesc cel puţin cinci 
stiluri diferite de muzică. Polistilismul este o trăsătură a 
secolului XXI — sigur, Stravinski l-a practicat înaintea noastră — 
dar există această libertate foarte benefică, din punctul meu de 
vedere. 

A.A.: Deci în creaţia dvs. nu putem vorbi de un stil bine 
definit ci mai degrabă de trăsături de stil diferite care reunite 
compun o imagine. 

C.l.: Acum nu mai funcţionează lucrurile ca în 
perioadele „clasice din istoria muzicii. Ce îi ţinea pe 
compozitorii de atunci uniţi era sistemul de organizare sonoră. 
Să luăm de exemplu Renașterea, ei lucrau toți în cele 12 
moduri diatonice și totuși Gesualdo nu seamănă cu Palestrina. 
Nu mai spun în Romantism, cu Wagner și Verdi contemporani 
care nu seamănă deloc. Acum, vă daţi seama, în secolul XXI, 
când noi folosim toate sistemele de organizare sonoră și mai 
suntem și indivizi bine  diferenţiaţi unii de ceilalţi, unii 
avangardiști, inventează tot felul de lucruri, alţii nu... Mie unul 

îmi plac mult manifestările de avangardă. Eu nu scriu așa 
pentru că sunt altfel structurat dar particip cu mare drag la 
evenimentele de gen. Deci tot ce s-a câștigat în secolul XX se 
aplică și acum, apoi adăugăm și ce a fost înainte de secolul XX 
și rezultă un număr infinit de posibilități de exprimare; nu putem 
vorbi despre vreo unitate stilistică, uneori nici măcar despre 
trăsături comune. 

A.A.: Acum ceva vreme v-am ascultat o prelegere 
despre consonanţă versus disonanţă, aș vrea să vă știu 
părerea despre aceste două concepte nu doar la nivel general 
ci și raportată concret la ceea ce compuneți. 

C.l.: Răspunsul meu este foarte simplu: nu există 
consonanță și disonanţă în sensul de alb și negru. Așa ceva ar 
fi foarte bine din punct de vedere didactic pentru a fi predat la 
școală la vârste mici, pentru a nu fi bulversaţi copiii... Dar la 
primele ore de compoziţie în facultate îi învăţ să renunțe la 
asemenea lucruri pentru că singura consonanţă este prima 
perfectă și apoi octava perfectă. Aici e albul. lar cel mai 
întunecat negru este în secunda mică. lar tot ce se întâmplă de 
la primă/octavă până la secunda mică sunt griuri... mai înspre 
alb sau mai înspre negru; asta când vorbim doar despre 
intervale, vă daţi seama ce se întâmplă când apare un alt 
treilea, al patrulea, al cincilea sunet și așa mai departe... Deci 
graniţă între consonanţă și disonanţă nu e bine să pui. Lucrurile 
sunt mai consonante și mai disonante în raport cu ceea ce a 
fost înainte. Octava poate fi „cumplit” de disonantă într-o lucrare 
serial dodecafonică — dacă apare o octavă perfectă, ea sună 
prost. 

A.A.: lar muzica dumneavoastră în ce zonă o vedeți, din 
această perspectivă? 

C.l.: Probabil că e mai consonantă decât unele și mai 
disonantă decât altele. Nu vă pot răspunde decât în acest fel. 
Eu ca să îi învăţ pe studenții din anul | care vin la prima oră de 
compoziţie cât de frumoasă poate fi disonanţa în contrast cu 
ceea ce credeau ei că știu despre disonanţă iau un studiu de 
Chopin, cel în do diez minor, și îl cânt foarte rar, insistând pe 
fiecare acord. Şi abia atunci își dau ei seama: consonanta este 
o excepție și că aproape toate suprapunerile lui Chopin sunt 
disonante. Culmea este, efectul sonor este extraordinar de 
plăcut deși totul în lucrare este plin de întârzieri și septime. Sau 

putem spune că o disonanţă puternică se rezolvă într-o 
disonanță mai diluată. Nu pot să pun o graniţă între cele două 
concepte decât la nivel de dicţionar explicativ. In practică e 
foarte greu. 

Și mai e și o problemă de spaţializare, dacă avem do-re 
bemol cântate unul lângă celălalt reprezintă un interval 
disonant, do-re bemol cântate în registele extreme ale pianului 
nu mai sună disonant. Și chiar și din această spaţializare 
teoretizată, adică luată fiecare notă în parte ar trebui, din punct 
de vedere teoretic, să rezulte o sonoritate foarte aspră. Dar cu 
o spaţializare foarte inteligentă a sunetelor ne poate da o 
sonoritate foarte plăcută. Teoretic este, deci, disonant dar 
practic nu. Și atunci cum să mai am eu încredere în această 
teoretizare? Pentru că ea este valabilă numai când o 
demonstrezi practic. Ori dacă practica îmi spune că mie îmi 
sună bine... îmi demolează teoria. 

Mai e și o zonă de percepţie între epoci — intervale 
consonante acum erau considerate disonante cu câteva secole 
în urmă, cum e cvarta perfectă. Adică nu e doar o problemă de 
acum și astăzi ci e o problemă de generații. 

A.A.: Poate asemenea explicații ar fi utile și pentru o 
împrietenire a publicului cu muzica nouă, cu disonanțele? 

C.l.: Ah, discuţia cu publicul este atât de delicată... În 
primul rând publicul este cel care decide dacă o lucrare rămâne 
sau nu. Nu știu dacă e trist dar ăsta este adevărul. Public mult 
nu a avut nici Mozart. Sala lui era plină dar cu cine, câți 
înțelegeau? Care era scopul pentru care acei oameni veneau la 
premierele lui Mozart? Mulţi dintre ei nici nu realizau la ce 
moment măreț al istoriei participau. Dacă ne gândim la 
premiera operei Don Giovanni... câţi știau, câţi au înţeles că au 
participat la unul dintre cele mai importante momente din istoria 
muzicii? Poate nici măcar unul. Veneau pentru spectacol, să 
socializeze, să fie văzuți, să își etaleze ținute etc. 

În legătură cu publicul din ziua de azi... să știți că eu îi 
găsesc foarte multe scuze pentru că înainte de Revoluţie au 
primit forțat lucrări românești în cadrul concertelor simfonice — 
nu exista concert simfonic fără lucrare românească și nu mereu 
acestea erau dintre cele mai bune. Acum, sincer vorbind, se 
scrie mult mai blând decât înainte de Revoluţie, compozitorii și- 
au îndulcit foarte mult limbajul, nu e vorba doar de zona noastră 

culturală ci în general (nu mă refer aici la avangardiști, bravo lor 
că și-au păstrat calea lor, ei oricum au publicul lor). 

Nu trebuie să ne plângem pentru că eu am observat că 
și în cadrul festivalurilor de muzică nouă, SIMN, Timsonia, Cluj 
Modern etc. este public. Cel care într-adevăr vrea să asculte 
muzică nouă nu este puţin — nu este uriaș — dar este unul 
căruia i te poţi adresa și care gustă foarte bine muzica 
românească. Pe de altă parte, eu sunt un compozitor adaptabil, 
dacă mi se cere să compun muzică religioasă știu să o fac în 
așa fel încât să nu plece lumea din Biserică, pentru că ceea ce 
scrii trebuie să fie adaptat fără însă a face concesii foarte mari. 
Și e un lucru foarte bun până la urmă să știi pentru cine compui. 
Primeşti o comandă, nu faci absolut deloc rabat de la calitate 
dar știi cum trebuie să scrii muzica respectivă. 

A.A.: Şi apropo de destinaţia precisă a muzicii: aţi 
participat la proiectul N-Enescu, proiect inițiat de Muzeul 
Naţional George Enescu iar rezultatul a fost lucrarea camerală 
Cu gândul la Enescu pe care am ascultat-o în interpretarea 
ansamblului Sonomania. Ce ipostază a marelui compozitor aţi 
abordat aici și de ce? 

C.I.: Eu am ales un motiv cu care se încheie partea | din 
Cvartetul nr. 2 de George Enescu, e chiar motivul cu care și 
debutează lucrarea și am ales să fac nişte variaţiuni libere. Mi-a 
plăcut foarte mult acel motiv, eu sunt oricum un mare iubitor al 
creației marelui Enescu, am încercat să surprind esenţa 
armoniei pe care a folosit-o el acolo — el a fost un colos al 
armoniei. Nu am vrut să fie o lucrare a unui epigon și mi-am 
pus din plin amprenta personală. Dar revin la ideea de mai sus, 
a fost o lucrare comandată, am știut ce am de făcut, cărui 
public mă adresez. Și acestea sunt lucruri de care chiar trebuie 
să ţii cont. 

A.A.: Mi-a plăcut modul în care v-aţi apropiat de 
versurile lui Alexandru Macedonski în ciclul celor 6 Lieduri 
pentru soprană şi pian. Şi aici a fost un context dat sau a fost o 
alegere personală? 

C.l.: Macedonski este, după părerea mea, unul dintre 
cei mai mari poeţi pe care i-am avut noi iar poeziile lui au deja o 
muzică a lor. Preferința pentru Macedonski este, așadar, una 
pur personală dar greutatea cea mai mare a fost să fac o 
muzică în așa fel încât nu care cumva să stric ceva din 

muzicalitatea versurilor în sine. Am ales un limbaj 
neoimpresionist acolo pentru că simbolismul trebuia corelat cu 
curentul simultan din muzică. Problema cea mai mare este că 
impresionismul în muzică a existat și nu prea, pentru că oricât 
am vrea noi să credem că în muzică a existat acest curent, 
reprezentantul este doar Debussy iar el spunea tare și răspicat 
că nu e un compozitor impresionist. Am încercat, însă, să aduc 
muzica din vremea respectivă, sigur, cu filtrul secolului trecut — 
o sarcină destul de complicată. 

Istoria lor este așa: soprana Oana Severin mi-a cerut un 
ciclu de lieduri dar mi-a lăsat libertate totală în alegerea 
versurilor, organizarea sonoră, ordinea în care am așezat 
liedurile pentru a reprezenta ciclul vieții și al morţii, totul a fost 
numai opțiunea mea fără niciun fel de „constrângere”. Ea este o 
soprană extraordinară și am avut ca reper numai calităţile ei 
vocale. Interpretarea ciclului de lieduri a fost una foarte bună 
alături de lonela Butu la pian. Lucrările au fost cântate în cadrul 
Festivalului Muzicii Românești iar cele două artiste au transmis 
atâta sensibilitate încât am fost extrem de încântat! 

A.A.: Ce literatură preferaţi? Ce citiţi de plăcere? 

C.l.: Mie îmi plac romanele. Imi place și poezia dar nu 
pot spune că sunt un consumator dedicat, fervent de poezie. 
Imi plac romanele și scriitorii ruşi; mai cochetez și cu literatura 
franceză dar totuși rușii rămân preferaţii mei. 

A.A.: Aţi compus o simfonie, printre primele lucrări ale 
dvs. achiziţionate de UCMR în 2010. În ce zonă a limbajului 
muzical se înscrie această lucrare? Vă atrage ideea de a 
continua în direcția muzicii simfonice? 

C.l.: Ca limbaj muzical, prima simfonie este o lucrare 
neoclasică; experimentele acolo s-au legat de structură, de 
formă şi mai puţin de limbaj pentru că trebuia să se încadreze 
în tema sonatei poem -— Simfonia | a fost parte din teza mea de 
doctorat. În momentul în care spui sonată e greu să mai 
adaptezi acest concept unui limbaj, să zicem, dodecafonic. Și 
simţi că nu mai ești sincer cu tine însuţi. Spui că e sonată dar 
ea nu mai e. Organizarea sonoră îţi dă voie, practic, să 
construiești o sonată dacă te bazezi doar pe principiul 
contrastului. Sigur că poate ieși ceva dar... nu e o sonată până 
la capăt. De aceea a trebuit să mă axez pe structură și să 
realizez bine forma și genul de sonată poem și pentru a fi cinstit 

cu structura a trebuie să recurg la un limbaj neoclasic, deși unul 
distorsionat. Oricum, este o abordare în care am avut niște 
piloni de susținere impuși de structura clasică. 

Imi doresc să nu rămân la Simfonia | dar o a doua 
simfonie e un proiect cumva îndepărtat. Deocamdată rămân în 
zona muzicii camerale. Și nu pentru că nu îmi doresc eu să 
scriu ci pentru că în prezent sunt angajat în mai multe comenzi; 
comanda în secolul XXI are o altă conotaţie, dacă pe vremuri 
primeai bani pentru muzica pe care o scriai la comandă, acum 
ești rugat să scrii, ceea ce din punctul meu de vedere este o 
bucurie infinit mai mare. Să știi că muzica ta e dorită de 
interpreţi, de public, e minunat! Acum am două comenzi de 
rezolvat, printre care și un concert pentru pian și orchestră 
(iarăși pian). 

A.A.: O lucrare simfonică reprezintă o sinteză pentru 
parcursul unui compozitor? Dimensiunea, amploarea determină 
acest lucru? 

C.l.: Nu cred, nu în cazul meu cel puţin. Eu cred că nu e 
neapărat nevoie de o lucrare de mari dimensiuni pentru a 
realiza o sinteză a creaţiei. 

A.A.: M-au surprins plăcut lucrările dvs. corale, și mă 
refer la cele de factură religioasă; o muzică adânc ancorată în 
tradiţia corală similară românească. 

C.l.: Eu vă mărturisesc că nu am ales să scriu muzică 
religioasă la întâmplare ci mi-a fost cerută. Și ajungem iar la 
ideea de adaptare dar de data aceasta nu la public ci la loc şi la 
scopul acelei muzici. Muzica corală dedicată cultului religios 
trebuie totuși să te transpună într-o zonă a meditaţiei și în 
niciun caz să șocheze sau să fie o zonă de experiment muzical 
(atunci ea deraiază de la zona în care ar trebui să se manifeste 
cu plenitudine). Doamna Dorina lușcă, dirijorul corului Aletheia, 
un cor foarte bun din lași care a obținut premii prestigioase în 
zona Rusiei, Belarus, în zona pur ortodoxă, mi-a cerut la un 
moment dat un Tatăl Nostru și o colindă, cu ocazii diferite, 
desigur. Și cred că și un Chinonic Duminical. Deci fără 
dumneaei nu cred că aș fi mers în zona muzicii corale, nu e 
chiar în zona mea de preocupări. 

A.A.: Dacă aţi face doar ce v-ar plăcea, dacă aţi putea 
scrie doar într-un gen preferat, o combinaţie timbrală anume, 

care ar fi acestea? Ce gen de lucrare v-aţi dori cel mai mult să 
prindă viaţă din condeiul dvs.? 

C.I.: De fiecare dată când am compus o lucrare eu am 
fost mereu sincer. Şi când am scris o lucrare mai tensionată din 
punct de vedere sonor acela am fost eu la acel moment. Când 
am scris muzica religioasă am fost la fel de sincer. Nu pot să 
spun că am scris ceva fără să cred în ceea ce am scris. Când 
nu îmi place ce am lucrat, eu şterg, arunc. Nu îmi pare rău 
absolut deloc, nu îmi creează un sentiment de frustrare că șterg 
ce am lucrat trei zile, dimpotrivă. Sigur că mi s-a întâmplat după 
ani de zile să îmi spun că aș fi ales altceva în anumite momente 
din lucrări deja scrise, da, asta da. Dar la momentul respectiv 
am fost sincer cu mine și cu publicul. 

Sunt instrumente care îmi plac mai mult și altele care 
îmi plac mai puţin dar mereu am încercat să mă împrietenesc 
cu instrumentul pe care nu îl agreez foarte mult. Și am obținut 
mereu cât am putut eu de mult de la acel instrument. Am 
colaborat mereu cu instrumentiștii, că doar nu știu eu să cânt la 
fiecare instrument iar cu această colaborare am reușit să obțin 
un rezultat sonor care să fie și posibil de a fi cântat. De estetică 
nu mi-am pus problema niciodată. De exemplu am compus un 
concerto grosso în care mi-am propus să îmbin muzica barocă 
cu elemente de folclor românesc. Și da, poate nu e o încântare 
pentru muzicologi dar și eu și interpreţii am fost încântați. Și 
probabil nu voi intra cu lucrarea asta în istoria muzicii dar eu 
sunt mulţumit. In artă poţi face orice, te poţi exprima cum vrei. 

A.A.: Am observat și admirat sinteza în lucrările dvs., 
mai cu seamă raportată la elementul timp, iar lucrul acesta nu a 
știrbit din calitate. 

C.l.: Publicul din ziua de azi nu prea mai are răbdare. 
Am observat că recitalurile de o oră și treizeci de minute s-au 
redus la o oră, o oră și zece minute iar orice lucrare care 
depășește douăzeci de minute deja devine cam greu digerabilă. 
M-am întors cumva la origini, cum era concertul în Baroc... nu 
mai are lumea răbdare. Suntem într-o eră în care trebuie să fii 
concis și să exprimi mult. Este rezultatul tik-tok-ului, reclamelor 
de televiziune... informaţia rapidă cu un rezultat eficient. In 
muzică nu poţi fi chiar așa. Miniatura e foarte drăguță dar nu 
poţi scrie doar asta. Și poţi merge într-o zonă de 20-25 de 

minute, sigur că nu stau cu cronometrul în mână, dar cam atât 
ține răbdarea publicului de secol XXI. 

A.A.: Spuneţi-ne ce planuri de viitor aveți? 

C.l.: Acum am de făcut o lucrare camerală pentru 
ansamblul Atem de la Timișoara pentru clarinet, vioară, 
violoncel și pian. Am promis unui coleg o sonată pentru vioară 
și pian și am mai promis și un concert pentru pian și orchestră... 
le-oi face, cu răbdare pe toate. Am mult de lucru. 

In ultimul timp am mai rătăcit și liniștea de a compune... 
datorită multitudinii de sarcini pe care le am zi de zi care nu au 
mereu legătură cu muzica. Din păcate nu am un sistem 
funcţional pentru a compune și cred că o soluţie grozavă ar fi, 
așa cum îmi fac un orar pentru cursuri, să îmi fac unul și pentru 
creație, ar fi reţeta cea mai bună și o să mă gândesc serios la 
asta. 


SUMMARY 


Andra Apostu — A Conversation with Ciprian Andrei lon 


First time | met Ciprian lon was at a conference where he was 
invited to speak; after that, | got curious and | searched for his 
music. | have discovered a composer in various musical and 
stylistic aspects but always sincere, open minded, present. The 
fact he is also engaged in the academic and pre-academic life 
is also a great benefit for all young musicians around him; there 
are often gaps created between music high schools and music 
universities and it is vital for the future of the Romanian music 
that some of the professionals, like himself, create bridges to 
solve these problems, less seen but very important. 


